የኢህአዴግ ምክር ቤት ስብሰባ ተጠናቀቀ
ባለፉት ሶስት ቀናት ሲካሄድ የቆየው የኢትዮጵያ ህዝቦች አብዮታዊ ዴሞክራሲያዊ ግንባር/ኢህአዴግ ምክር ቤት መደበኛ ስብሰባ የመንግስትና የድርጅት ስራዎችን የግማሽ አመት አፈፃፀም ገመገመ።ካለፈው ቅዳሜ ጀምሮ ለሶሰት ቀናት መደበኛ ሰብሰባውን ያካሄደው ምክር ቤቱ የአምስተኛውን ጠቅላላ ምርጫ ስራዎች የእስካሁን አፈፃፀም በጥልቀት በመገምገም እና የቀጣይ አቅጣጫዎችን በማስቀመጥ ማምሻውን ተጠናቋል።የበጀት አመቱ ስራ በእቅድ ዝግጅት ፈፃሚን በማዘጋጀትና ግብዓቶችን በማቅረብ ካለፉት አመታት የተሻለ እንደነበር ምክር ቤቱ ገምግሟል።ዝግጅቱ ከላይ ወደታች ሲወርድ ግን የሚፈለገውን ያህል ትኩረት ሰጥቶ ያለመስራት ችግሮች ስለሚስተዋሉ በቀጣይ መታረም አለባቸው ብሏል።ግብርናና ገጠር ልማት ዘርፍ አፈፃፀምን በዝርዝር የተመለከተው ምክር ቤቱ በ2006/07 የምርት ዘመን በዋና ዋና የምግብ ሰብሎች እስካሁን ባለው መረጃ መሰረት 269 ሚሊዮን ኩንታል ምርት እንደሚገኝ መተንበዩንና ይህም ካለፈው የምርት ዘመን የ6 ነጥብ 83 በመቶ ጭማሪ ማሳየቱን ተመልክቷል።ከጊዜ ወደ ጊዜ እየተሻሻለ የመጣው የግብርና ግብዓትና ቴክኖሎጂዎች አቅርቦትና የአቅም ግንባታ ድጋፎች ምርትና ምርታማነትን በማሳደግ የነበራቸው ድርሻ ከፍተኛ እንደነበርም ተገምግሟል።ለቀጣዩ የምርት ዘመንም አሁን የተጀመሩት የዝግጅት ስራዎች ተጠናክረው ምርታማነትን ለማሳደግ የሁሉም ባለድርሻ አካላት ርብርብ ተጠናክሮ መቀጠል እንደሚገባው ነው ምክር ቤቱ ያሰመረው።የመስኖ ልማትን በሚመለከት በግማሽ አመቱ 2 ነጥብ 7 ሚሊዮን መሬት በመስኖ እንዲሸፈን በማድረግ በዓመቱ ከተያዘው እቅድ 82 በመቶ ማሳካት የተቻለ መሆኑን የገመገመው ምክር ቤቱ የመስኖ ልማት የግብርና ኢኮኖሚው ከዝናብ ጥገኝነት የተላቀቀ እንዲሆን ለማድረግ ካለው ፋይዳ አኳያ አዳዲስ መስኖዎችን የማስፋፋትና የቴክኖሎጂ አጠቃቀቀምን የማሳደግ ስራ አጠናክሮ ማስቀጠል ይገባል ብሏል።የተፈጥሮ ሃብት ልማትን በበጀት አመቱ 19 ነጥብ 8 ሚሊዮን ህዝብ በማሳተፍ እስካሁን 4.5 ሚሊዮን ሄክታር ላይ የአፈርና የውሃ ጥበቃ ስኬታማ ተግባሮች ተፈጽመዋል።በገጠር የስራ እድል ፈጠራን በግማሽ አመቱ 1ነጥብ 8 ሚሊዮን ወጣቶችን ወደ ስራ ለማስገባት ታቅዶ የእቅዱ 60 ነጥብ 1 በመቶ መፈፀሙን ምክር ቤቱ አረጋግጧል። ሆኖም አሁንም ስራ አጥ ወጣቶችን ከለዩ በኋላ ፈጥኖ ወደ ስራ ያላስገቡ አካባቢዎች ስላሉ በቀሪው ጊዜ ትኩረት ተሰጥቶ መሰራት አለበት ነው ያለው።በከተማ ልማት የተከናወኑ ተግባራትን አፈፃፀም የገመገመው ምክር ቤቱ በአነስተኛና ጥቃቅን ኢንተርፕራይዞች ልማት አማካኝነት ለ1 ነጥብ 5 ሚሊዮን ዜጎች የስራ እድል መፍጠር መቻሉን ተመልክቷል።የማምረቻ ኢንዱስትሪ ባለፉት አራት ዓመታት በአማካይ በየዓመቱ በ13 በመቶ ቢያድግም የወጪና የገቢ ንግድ ክፍተትን በመሙላትና በኢኮኖሚው መዋቅራዊ ለውጥ በማምጣት ካለው ሚና አኳያ በዘርፉ ትኩረት ሰጥቶ መስራት እንደሚገባና የነባር የማምረቻ ኢንዱስትሪዎችን ምርታማነት ማሳደግና አዳዲሶችን ለማስፋፋት የተጀመሩ ስራዎችን አጠናክሮ ማስቀጠል ይጠይቃል ብሏል፡፡የዋና ዋና መሰረተ ልማት ግንባታዎችን አፈፃፀም ብዙዎቹ በተቀመጠላቸው አቅጣጫ እየተከናወኑ መሆኑን ገምግሟል፡፡በቴሌኮም አግልግሎት ስኬታማ ተግባሮች መፈፀማቸውን ተመልክቷል። ሁሉንም የገጠር ቀበሌዎች የስልክ አገልግሎት ተጠቃሚ ለማድረግ በተያዘው ዕቅድ መሰረት 15,875 የገጠር ቀበሌዎች የአገልግሎቱ ተጠቃሚ ሆነዋል ብሏል፡፡በከተማና በገጠር ግንባታቸው ከተጠናቀቁ የመጠጥ ውሃ ፕሮጀክቶች 1,066,108 ሕዝብ የንጹህ መጠጥ ውሃ ተጠቃሚ ማድረግ የተቻለ ሲሆን ይህም አገራዊ የአገልግሎት ሽፋኑን እንዳሳደገው ምክር ቤቱ ገምግሟል፡፡የማህበራዊ ልማት አፈጻጸምን በተመለከተ በትምህርት ዘርፍ በአገር ደረጃ በተሰራው ፈርጀ ብዙ ስራ የ1ኛ ክፍል የተማሪዎች ቅበላ ከዕቅዱ በላይ የተከናወነ የ2ኛ ደረጃ ትምህርት ተሳትፎ፣ የተማሪ መጠነ ማቋረጥና የተቀናጀ ተግባር ተኮር የጎልማሶች ትምህርት ፕሮግራም አፈፃፀምን ለማሻሻል የተጀመሩ ስራዎች ተጠናክረው መቀጠል እንዳለባቸው ተመላክቷል፡፡በጤናው ረገድ ቀድመው የተሳኩ የምእተ አመቱን የልማት ግቦች በጥራት የመፈፀምና ሌሎች ግቦችንም ለማሳካት ሰፊ ጥረት እየተደረገ ይገኛል ብሏል፡፡በግማሽ አመቱ የመልካም አስተዳደር ስራዎች በአንዳንድ ዘርፎችና ተቋማት የተሻለ ውጤት የተመዘገበበት ቢሆንም አሁንም የህዝቡን ርካታ በሚፈለገው ደረጃ ያላረጋገጠ በመሆኑ የመልካም አስተዳደር ችግሮችን በህዝብ ተሳትፎና የሁሉንም ተቋማት ግልጸኝነትና ተጠያቂነትን ባረጋገጠ ሁኔታ መንቀሳቀስ እንደሚገባ አስምሮበታል፡፡ምክር ቤቱ የአምስተኛውን ዙር አጠቃላይ ምርጫ የእስካሁን አፈፃፀምም በዝርዝር ገምግሟል፡፡ዴሞክራሲያዊ፣ ነጻ፣ ፍትሃዊና ሰላማዊ እንዲሁም በሀገራችን ህዝቦች ዘንድ ተኣማኒነት ያተረፈ ምርጫ ማካሄድ በኢህአዴግ ስትራቴጂ ከተቀመጡ ግቦች ውስጥ እንደሚገኙበት ይታወሳል፡፡ምክር ቤቱ ግቦቹን ለማሳካት የተሰሩ ስራዎችን በዝርዘር ገምግሟል፡፡ በሁሉም ደረጃዎች ላሉት አመራሮች፣ አባላትና ደጋፊዎች በድርጅቱ የምርጫ ስትራቴጂና እቅድ እንዲሁም በምርጫ ስነ ምግባር ደንቡ ዙሪያ ስልጠና መስጠቱን በጥንካሬ ገምግሟል፡፡የመመልመያ መስፈርት በማዘጋጀት ብቃት ያላቸው ኢህአዴግ ወክለው የሚወዳደሩ እጩዎችን በህዝቡ አስተችቶ ማስመዝገቡንና የሴት እጩዎችን ካለፈው ከፍ በማድረግ ለፌደራል ምክር ቤት ከቀረቡት 38 በመቶ እንዲሁም ለክልል ምክር ቤቶች ከቀረቡት 48 በመቶው ሴት ዕጩዎችን ያቀረበ ሲሆን፥ ይህም በእቅዱ መሰረት ከሞላ ጎደል መፈጸሙን ገምግሟል፡፡የኢትዮጵያ ብሄራዊ ምርጫ ቦርድ የምርጫውን ፍትሃዊነት በሚያረጋገጥ መንገድ ለተወዳዳሪ ፓርቲዎች የፋይናናስ፣ ነጻ የሚዲያ የአየር ጊዜና የጋዜጣ አምድ ድልድል ማድረጉን እና ይህን ምቹ ሁኔታ በመጠቀም ተወዳዳሪ ፓርቲዎች ለመራጩ ህዝብ መልዕክቶቻቸውን እያደረሱ መሆናቸውን ምክር ቤቱ ተመልክቷል፡፡የዘንድሮው ምርጫ የህዝብ ተሳትፎው ከፍተኛ እንደሆነና የመራጮች ምዝገባ በተጀመረ አጭር ቀናት ውስጥ እቅዱ የተሳካበት መሆኑን የተመለከተው ምክር ቤቱ፥ መላ የኢትዮጵያ ህዝቦች በቀሪው ሂደትም የስልጣን ባለቤትነታቸው ማረጋገጫ በሆነው ምርጫ የሚያደርጉትን ተሳትፎ አጠናክረው እንዲቀጥሉ ነው ጥሪ ያቀረበው፡፡በቀሪዎቹ የምርጫው ሂደቶች ኢህአዴግ እንደ መሪ ድርጅትና ተፎካካሪ ፓርቲ በሚፈፅማቸው ተግባሮች ላይ የመከረው ምክር ቤቱ፥ ኢህአዴግ የምርጫ ስነ ምግባር ህጉን በተጠናከረ ሁኔታ ተግባራዊ ማድረጉን እንደሚቀጥልም የምክር ቤት ፅህፈት ቤት በላከው መግለጫው አረጋግጧል ፡፡(ኤፍ.ቢ.ሲ)